Σούλης Παπαδόπουλος

Ο Σούλης Παπαδόπουλος (Νίκαια Αττικής, 19 Ιουλίου 1967) είναι Έλληνας πρώην ποδοσφαιριστής και νυν προπονητής. Έχει εργαστεί μέχρι σήμερα ως προπονητής σε 21 διαφορετικούς συλλόγους, μετρώντας στο ενεργητικό του περισσότερες από 350 παρουσίες στους πάγκους.

 Ξεκίνησε το ποδόσφαιρο από τις ακαδημίες της Προοδευτικής και το 1987 προωθήθηκε στην ανδρική ομάδα, όπου αγωνίστηκε μέχρι και το 1995 στην Γ' Εθνική και Β' Εθνική κατηγορία. Κατόπιν αγωνίστηκε από ένα χρόνο στον Ατρόμητο Αθηνών (1995-96) και στη Δόξα Βύρωνα (1996-97). Το 1997 επέστρεψε στην Προοδευτική, με την οποία αγωνίστηκε στην Α' Εθνική μέχρι και το 1999. Το καλοκαίρι του 1999 μεταγράφηκε στον Α.Ο. Παραδείσου Αμαρουσίου, με τον οποίο αγωνίστηκε στην Α' Ε.Π.Σ. Αθηνών μέχρι και το Νοέμβριο του ίδιου έτους, όποτε και αποχώρησε από την ενεργό δράση ως ποδοσφαιριστής. Με την αποχώρησή του από την ενεργό δράση σαν ποδοσφαιριστής, το Νοέμβριο του 1999 επέστρεψε στην Προοδευτική αρχικά σαν βοηθός του προπονητή της ομάδας, Νίκου Καρούλια και σαν γυμναστής της ομάδας. Στα τέλη Μαρτίου του 2000 ξεκίνησε η προπονητική του καριέρα, όποτε και ανέλαβε προπονητής της Προοδευτικής αντικαθιστώντας τον προπονητή Νίκο Καρούλια. Με τη λήξη της σεζόν 1999-00 και παρά τον υποβιβασμό, παρέμεινε και έπειτα από δύο σεζόν στη Β' Εθνική (2000-01 και 2001-02), επανέφερε την Προοδευτική στη μεγάλη κατηγορία. Στην Α' Εθνική την ανέλαβε για τις δύο επόμενες συνεχόμενες σεζόν (2002-03 και 2003-04), όταν με την λήξη της τελευταίας τον Μάιο του 2004, και έπειτα από ήττα από τον Πανιώνιο υποβιβάστηκε, με αποτέλεσμα την παραίτησή του ύστερα από 4 χρόνια παρουσίας στον πάγκο της Προοδευτικής. Στη συνέχεια μετακόμισε στην Κύπρο για τον Απόλλων Λεμεσού. Στην ομάδα της Λεμεσού παρέμεινε ελάχιστα μέχρι την αρχή της σεζόν 2004-05, πιο συγκεκριμένα μέχρι τον Σεπτέμβριο του 2004, όταν μετά από μία ήττα με 6-1 από την Αλκή Λάρνακας, υπέβαλε την παραίτησή του, θεωρώντας το, ως το πιο σωστό για τον ίδιο και για την ομάδα. Στη συνέχεια, στις 31 Ιανουαρίου του 2005 ανέλαβε την Καστοριά και 2 μέρες μετά την έναρξη συνεργασίας του με την ομάδα της Καστοριάς, στις 2 Φεβρουαρίου, υπέβαλε την παραίτησή του για προσωπικούς λόγους. Ακολούθως ανέλαβε τον Πανηλειακό με τον οποίο και έκλεισε τη σεζόν 2004-05, ενώ αξιοσημείωτα με την ομάδα του Πύργου πανηγύρισε στα πλαίσια της Β' Εθνικής την εκτός έδρας νίκης με 2-3 επί της Προοδευτικής με την οποία συνέδεσε το όνομά του και τον κόσμο της Προοδευτικής να τον αποθεώνει.Το καλοκαίρι του 2005 επέστρεψε στην Προοδευτική, την οποία ανέλαβε για δύο συνεχόμενες σεζόν (2005-06 και 2006-07), όταν με τη λήξη του πρωταθλήματος της τελευταίας η ομάδα υποβιβάστηκε, με αποτέλεσμα την αποχώρησή του από την τεχνική ηγεσία της Προοδευτικής. Το καλοκαίρι του 2007 ανέλαβε τον Βύζαντα Μεγάρων, και τον Οκτώβριο του 2007 ανέλαβε τον ΑΣΚ Ολυμπιακό Βόλου, στον οποίο εργάστηκε μέχρι τον Μάρτιο του 2008. Τον επόμενο μήνα, προσελήφθη στον Πιερικό, στον οποίο έκλεισε τη σεζόν, καταφέρνοντας να τον κρατήσει στην κατηγορία. Στην ομάδα της Κατερίνης, παρέμεινε και την επόμενη χρονιά, 2008-09, και πιο συγκεκριμένα μέχρι τον Απρίλιο του 2009. Στις αρχές της επόμενης σεζόν, 2009-10, πιο συγκεκριμένα τον Σεπτέμβριο του 2009, ανέλαβε την τεχνική του Αιγάλεω, ωστόσο έπειτα από τρεις αγωνιστικές χωρίς νίκη, δήλωσε την παραίτηση του. Στα τέλη Οκτωβρίου επέστρεψε στον Πιερικό, στον οποίο εργάστηκε μέχρι το τέλος της σεζόν, τον οποίο οδήγησε στα play off και χάνοντας την άνοδο στην Α' Εθνική, ακολούθησε η αποχώρησή του. Στο ξεκίνημα της επόμενης περιόδου, 2010-11, βρέθηκε στη Ρόδο για τον Διαγόρα, αλλά τρία παιχνίδια μετά παραιτήθηκε. Ακολούθως, τον Νοέμβριο του 2010 έπιασε δουλειά στη Βέροια, από την οποία όμως αποχώρησε τέλη Ιανουαρίου του 2011. Τον Μάρτιο του ίδιου έτους επέστρεψε στον Πιερικό, με τον οποίο έκλεισε τη σεζόν. Στην ομάδα της Κατερίνης, παρέμεινε και την επόμενη σεζόν, 2011-12, και πιο συγκεκριμένα μέχρι τον Ιανουάριο του 2012. Κατόπιν, ανέλαβε την τεχνική ηγεσία της ΑΕΠ Ηρακλής, όπου εργάστηκε μέχρι τον Απρίλιο. Τον Μάιο επέστρεψε στον Πιερικό, αντικαθιστώντας τον Γιώργο Χατζάρα, ωστόσο όμως απέτυχε να οδηγήσει σε τροχιά ανόδου τον σύλλογο. Το καλοκαίρι του 2012 προσελήφθη στον πάγκο της Δόξας Δράμας, όπου παρέμεινε μέχρι τις αρχές της σεζόν 2012-13 και πιο συγκεκριμένα τον Οκτώβρη του 2012, καθώς μετά από συνεχόμενα ανεπιτυχή αποτελέσματα των πρώτων αγωνιστικών, παραιτήθηκε από την ομάδα της Δράμας. Κατόπιν, ανέλαβε τον Ολυμπιακό Βόλου, παραμένοντας μέχρι τον Ιανουάριο του 2013. Στις αρχές του Μαρτίου του ίδιου έτους ανέλαβε τον Άρη Θεσσαλονίκης, στον οποίο έκλεισε και τη σεζόν 2012-13 σχετικά με επιτυχία, καταφέρνοντας να τον κρατήσει στην Α' Εθνική και να γλιτώσει τον υποβιβασμό. Ωστόσο, τον Ιούνιο έλυσε την συνεργασία του με την ομάδα της Θεσσαλονίκης. Την επόμενη σεζόν, 2013-14, και πιο συγκεκριμένα τον Δεκέμβριο του 2013, ανέλαβε ξανά τον Άρη Θεσσαλονίκης, αντικαθιστώντας τον Ζόραν Μιλίνκοβιτς, όταν όμως τον Μάρτιο του 2014, έπειτα από ήττα που υπέστη από τον Εργοτέλη, η ομάδα υποβιβάστηκε και μαθηματικά στη Β' Εθνική, δήλωσε την παραίτησή του και κατόπιν λύθηκε η συνεργασία του. Τον Ιούλιο του 2014 ανέλαβε τον Α.Ο. Χανιά, στον οποίο εργάστηκε μέχρι τις αρχές της περιόδου 2014-15, πιο συγκεκριμένα μέχρι τα τέλη Οκτωβρίου του 2014. Στην ομάδα των Χανίων επέστρεψε ξανά τον Ιανουάριο του 2015, παραμένοντας στον πάγκο της για ένα μήνα, μέχρι τον Φεβρουάριο. Τον Μάρτιο μετακόμισε στη Λάρισα και ανέλαβε την τεχνική ηγεσία της ΑΕΛ, στην οποία έκλεισε τη σεζόν. Τον Αύγουστο ανέλαβε την τεχνική ηγεσία της Λαμίας, από την οποία αποχώρησε με την έναρξη της σεζόν 2015-16 και έπειτα την ήττα από την προηγούμενη ομάδα του ΑΕΛ στην πρεμιέρα του πρωταθλήματος. Στη συνέχεια, τον Οκτώβριο του 2015, ανέλαβε τον Ολυμπιακό Βόλου, για τρίτη φορά στην προπονητική του καριέρα, από τον οποίο αποχώρησε το Δεκέμβριο. Τον Ιανουάριο του 2017, ανέλαβε την τεχνική ηγεσία του Εργοτέλη Ηρακλείου που αγωνιζόταν στην Γ' Εθνική και πρωταγωνιστούσε για την άνοδο, αναλαμβάνοντας παράλληλα για πρώτη φορά σύλλογο της Γ' Εθνικής. Με τον Εργοτέλη κατέκτησε το πρωτάθλημα στον 4ο όμιλο της Γ' Εθνικής και την άνοδο. Το Δεκέμβριο του 2017 ανέλαβε τον Αστέρα Αμαλιάδας, με τον οποίο κατέκτησε το πρωτάθλημα 5ου ομίλου Γ' Εθνικής και τον οδήγησε στους αγώνες μπαράζ ανόδου. Ωστόσο όμως, έπειτα από ήττα στην πρεμιέρα των μπαράζ, λύθηκε η συνεργασία του με τον σύλλογο της Αμαλιάδας. Το καλοκαίρι του 2018, ανέλαβε την τεχνική ηγεσία του Αήττητου Σπάτων, μόλις προβιβασμένος στην Β' Εθνική και για πρώτη φορά στην ιστορία του. Το καλοκαίρι του 2019 ανέλαβε την τεχνική ηγεσία του Διαγόρα Ρόδου, για δεύτερη φορά στην προπονητική του καριέρα. Τον Οκτώβριο του ίδιου έτους παραιτήθηκε από την ομάδα της Ρόδου, αναλαμβάνοντας ακολούθως την τεχνική ηγεσία του Ολυμπιακού Βόλου για 4η φορά στην προπονητική του καριέρα. Τον Ιανουάριο του 2020 δήλωσε την παραίτησή του από Βολιώτικη ομάδα και τον Μάρτιο του 2021 ανέλαβε την τεχνική ηγεσία του Α.Ο. Τρίκαλα. Την 1η Δεκεμβρίου 2021 αναλαμβάνει την τεχνική ηγεσία της Παναχαϊκής στο πρωτάθλημα της Γ’ Εθνικής, με την οποία καταφέρνει και κερδίζει την πρωτιά στον όμιλο της αλλά και στο επακόλουθο μίνι πρωτάθλημα για την ανάδειξη του υπερ-πρωταθλητή της κατηγορίας και συνάμα την άνοδο για την Σούπερ Λιγκ 2. Προφίλ Σούλη Παπαδόπουλου στο transfermarkt.com